**Bygningskultur Foreningen i Lyngby-Taarbæk**

April 2022

**KONGENS LYNGBY CENTRUM**

**Bemærkninger til parallelopdraget**

Kommunen skal roses for valg af konkurrenceform. Den dialog baserede konkurrence med borgerinvolvering har været en åben kvalificeret proces. Det tegner godt for den videre planlægning af bymidtens fysiske udvikling.

Vinderforslaget af team SLA er gennemarbejdet og nuanceret i relation til opgavens mange forskellige krav og ønsker.

Deres bærende ide med de krydsende akser og de fire kvartaler, der rummer såkaldte ”bylivsperler”, er en enkel og klar model med fleksibilitet og et stort udviklingspotentiale. Det er en bærende ide, der skal fast­holdes og udvikles.

**Hovedakserne:**

De to akser er, som der står i arkitekternes beskrivelse, identitetsskabende og historiske. Hovedgaden er i sin nuværende udformning med brostensbelægning, store træer og mangfoldighed af butikker et attraktivt og levende bymiljø, det er virkelig en velfungerende handelsgade. Men den udformning, som den anden akse er givet, er alle forslagenes også vinderforslagets meget store svaghed.

Den akse, der består af Rådhuspladsen og Klampenborgvej, har en anden mere formel karakter, og den forskellighed fra handelsgaden er helt i orden. Men bearbejdningen af aksen indfrier åbenlyst ikke det potentiale og de muligheder, der er. Det hele bliver alt for grønt og tilfældigt, præget af landskabsarkitek­ternes bagkatalog af bænke, borde, pladser, bede oa. Det grønne kan også blive lidt for meget manér og ligegyldighed. Det er både Rådhuspladsens og Klampenborgvejs udformning, der er helt uden prægnans og rumlig karakter. I teksten henvises til boulevarderne i Paris, men i stedet har arkitekterne tegnet såkaldte ”boulevard haver”, som ikke på nogen måde giver Klampenborgvej boulevard karakter, og det er skidt.

Det er opfattelsen, at der skal arbejdes meget mere med den arkitektoniske løsning vel vidende, at let­banens tracé, de luftbårne ledninger og en supercykelsti ikke gør det nemmere, men det er et ufravigeligt vilkår, så det er der ingen grund til at pive over.

I dansk bybygning er der gode eksempler på, hvordan den rette linje og det præcise lineære byrum kan give en bydel karakter. Det er oplagt her at henvise til Frederiksberg Allé, som alle frederiksbergborgerne elsker. Et andet eksempel ude fra Amager er landskabsarkitekt Kristine Jensens 2 kilometer lange og snorlige sti ”Prags Boule­vard” fra 2005. Det er eksempler, der viser, hvordan det præcist formede byrum, kan tilføre byarkitektoniske kvaliteter til et bymiljø uden at de rekreative kvaliteter sættes over styr. Det er kvaliteter i udformningen som team SLA´s forslag mangler.

**Detaljer vedrørende hovedakserne**

Hovedgaden skal bibeholde sit brogede virvar, gående, cyklende, kørende, dobbelt færdselsretning, parkering, 1 række, korttid (½ time), handicap og afsætningsplads. Man skal være meget modig for at ændre meget her.

Ved den videre bearbejdning skal konkurrences geografiske rammer udvides. Et af de svage punkter, indfletning af Jægersborgvej i Hovedgaden skal bearbejdes. Stemningen skal være holdbar.

Afslutning af Hovedgaden mod nord skal indbefatte kirken, bibliotek, biblioteksplads, Møllehusene, Mølleåen samt det åbne rum ved den gamle fabrik.

**Anløbspladsen /Fæstningskanalen/ Kirkegården:** Der er meget fine tanker i Vandkunstens forslag om flere nye indgange især fra Hovedgaden til den fremtidige Benny Andersen Park, ny stiadgang til kirken og at anvende terrænforløbet til en lille scene som en naturlig del af parken. Parken er et fredfyldt sted, tæt på hovedgaden. Stedet ville egne sig til placering af en legeplads for mindre børn.

Om fæstningskanalen bagved centeret er det velgørende, som Vandkunsten antyder, at sætte facade på denne del af centeret. Området føles som bagside og denne bagside vender mod nord, så det solbelyste område er skråningen op mod Kanalvej.

Lytt har en meget smuk ide og historisk reference ved at anvende omridset fra de lokale søer og åers forløb som udformning af den synlige del af bassinet. Det er en fortælling i sig selv. Der er ikke vand nok til at etableres en stor sø som lokalplanen angiver. I stedet vil en naturpræget park med varierede områder, tilpasset forskellige aldersgrupper, ændre området fra et område man blot betragter til et der er i brug.

**Gasværksvej:** Inspiration til udformning af dette område bør tage udgangspunkt i Vandkunstens projekt. Den skitserede udformning af bygninger harmonerer med Lyngbys købstadspræg, dog undtaget de tænkte 7-8 etager høje bygninger op mod centeret.

**Likørstræde / Jernbanepladsen:** Det er en flot placering, og en flot ankomst med tog til Lyngby bymidte at have Musikskolen som pendant til ankomsten og adgangen til Ulrikkenborg Plads. Tænk hvilket kulturindtryk det vil udgøre og hvilket lift den støjplagede trafikplads vil få.

I dette område gælder, at bliver det for hårdt udnyttet og bygningerne for høje, tager de magten fra rådhuset, og købstadspræget forsvinder. Området kan nemt blive en mørk slugt imellem stationsbygninger med støjende motorvej ovenpå og en række halvhøje nye bygninger.

At få sænket farten på omfartsvejen kan alle være enige i, om farten kan sænkes så meget, at omfartsvejen i lighed med toget kan fungere som en del af byen er uvist.

**Pladsen på vestsiden af rådhuset.** Området er støjfyldt. Grønne træer og en plads der spænder ud mod det nye P-hus, et niveau der trapper ned mod jernbanepladsen, anlæg af en skaterbane, boldbur på toppen af p-huset samt siddemulighed under træer for unge med ghettoblastere vil gøre godt.

**Kunst i det offentlige rum:**

En kritisk bemærkning er vedrørende holdenes sammensætning. Der er ingen af holdene, der har valgt at tage billedkunstnere med i deres skitsering. Det burde være et krav, og billedkunstneriske elementer i udformningen bør medtænkes i det kommende arbejde med byens centrum. Samtidskunsten har meget at byde på, og i moderne byrum forventer vi god integreret billedkunst. Billedkunsten kan variere og berige den arkitektoniske udformning og måske skabe relevante fortællinger og uventede erindringsbilleder for byens borgere.

På foreningens vegne Bente Kjøller og Birte Rørbæk, delt formandskab.